*Projekts*

LATVIJAS REPUBLIKAS MINISTRU KABINETS

2015.gada\_\_.\_\_\_\_\_\_ Noteikumi Nr.

Rīgā (prot. Nr. .§)

**Jaundzimušo reģistra izveides, papildināšanas un uzturēšanas kārtība**

Izdoti saskaņā ar Ārstniecības

 likuma 9.pantu

**I.Vispārīgie jautājumi**

1. Noteikumi nosaka Jaundzimušo reģistra (turpmāk – Reģistrs) izveides, papildināšanas un uzturēšanas kārtību.
2. Reģistrs ir valsts informācijas sistēma, kas satur medicīnisku informāciju par jaundzimušajiem, kas dzimuši Latvijas teritorijā, kā arī informāciju par jaundzimušā māti, viņas iepriekšējām grūtniecībām un dzemdībām, pašreizējo grūtniecību, ietverot informāciju par mātes kaitīgiem ieradumiem, un informāciju par dzemdībām.
3. Reģistra pārzinis un turētājs ir Slimību profilakses un kontroles centrs (turpmāk – Centrs).
4. Reģistra izveides mērķi ir:
	1. izveidot vienotu datu bāzi par jaundzimušo bērnu uzskaiti Latvijā un grūtniecības vai dzemdību periodā konstatētajiem medicīniskajiem apstākļiem, kas saistīti ar grūtnieces un jaundzimušā veselību;
	2. nodrošināt statistiskās informācijas valsts programmas izpildi;
	3. nodrošināt starptautisko saistību izpildi statistiskās informācijas apkopošanā un sniegšanā.

**II. Reģistrā iekļautās informācijas sniegšana, ievadīšana, uzturēšana**

1. Reģistra izveidei, papildināšanai un uzturēšanai nepieciešamo informāciju Centram sniedz ārstniecības iestādes, kas nodrošina dzemdību palīdzību.
2. Reģistrā iekļaujamo informāciju ārstniecības iestādes ievada un aktualizē tiešsaistes režīmā atbilstoši šo noteikumu pielikumam ne retāk kā reizi mēnesī par jaundzimušajiem, kas dzimuši iepriekšējā kalendārajā mēnesī. Centrs slēdz līgumus ar ārstniecības iestādēm par datu ievadi reģistrā tiešsaistes režīmā.
3. Reģistrā iekļauto informāciju reizi diennaktī Centrs salīdzina:
	1. ar Latvijas iedzīvotāju nāves cēloņu datubāzi, nodrošinot reģistra datu aktualizāciju par nāves cēloni mirušajiem jaundzimušajiem un nedzīvi dzimušajiem bērniem;
	2. ar Pilsonības un migrācijas lietu pārvaldes Iedzīvotāju reģistru, nodrošinot mātes personas datu pārbaudi un jaundzimušā personas datu (personas koda) aktualizāciju.
4. Personu identificējošā informācija (vārds, uzvārds, personas kods), datu apstrādes sistēmā glabājas šifrētā veidā, atsevišķi no pārējās Reģistrā iekļautās informācijas. Saite starp personu identificējošo informāciju un pārējo Reģistrā iekļauto informāciju datu apstrādes sistēmā tiek šifrēta. Tiesības identificēt konkrēto pacientu ir Centram, kā arī ārstniecības iestādes pilnvarotai personai, kurai saskaņā ar noslēgto līgumu starp Centru un ārstniecības iestādi ir piešķirtas piekļuves tiesības Reģistram.
5. Reģistrā iekļauto informāciju uzglabā elektroniski, nodrošinot fizisko personu datu aizsardzību Fizisko personu datu aizsardzības likumā un Pacientu tiesību likumā noteiktajā kārtībā. Reģistrā iekļautā informācija ir ierobežotas pieejamības informācija.
6. Reģistrā iekļauto informāciju izmanto Valsts statistikas likumā, Pacientu tiesību likumā un Fizisko personu datu aizsardzības likumā noteiktajā kārtībā.

**III. Noslēguma jautājums**

1. Līdz līguma noslēgšanai ar Centru par datu ievadi reģistrā tiešsaistes režīmā, bet ne ilgāk kā līdz 2016.gada 31.decembrim ārstniecības iestādes reizi mēnesī iesniedz Centrā šo noteikumu pielikumā minēto karti papīra formātā. Papīra formātā saņemtās šo noteikumu pielikumā minētās kartes Centrs uzglabā 1 gadu pēc kalendārā gada beigām.

Ministru prezidente L.Straujuma

Veselības ministrs G.Belēvičs

15.07.2015 16:12

425

V.Korņenkova, 67876098,

viktorija.kornenkova@vm.gov.lv

I.Zīle, 67387607

irisa.zile@spkc.gov.lv